CELEX: 62012CN0196
Language: hu
Date: 2012-04-26 00:00:00
Title: C-196/12. sz. ügy: 2012. április 26-án benyújtott kereset — Európai Bizottság kontra az Európai Unió Tanácsa

23.6.2012   
            
            
               HU
            
            
               Az Európai Unió Hivatalos Lapja
            
            
               C 184/6
            
         2012. április 26-án benyújtott kereset — Európai Bizottság kontra az Európai Unió Tanácsa
   (C-196/12. sz. ügy)
   2012/C 184/11
   Az eljárás nyelve: francia
   
      Felek
   
   
      Felperes: Európai Bizottság (képviselők: J. Currall, J.-P. Keppenne és D. Martin meghatalmazottak)
   
      Alperes: az Európai Unió Tanácsa
   
      Kereseti kérelmek
   
   
               —
            
            
               A Bíróság mondja ki, hogy a Tanács — mivel nem fogadta el az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2011. július 1-jétől kezdődő hatállyal történő kiigazításáról szóló tanácsi rendeletre vonatkozó bizottsági javaslatot — nem teljesítette a személyzeti szabályzatból eredő kötelezettségeit;
            
         
               —
            
            
               a Bíróság kötelezze az Európai Unió Tanácsát a költségek viselésére.
            
         
      Jogalapok és fontosabb érvek
   
   Jelen keresetében a felperes azzal érvel, hogy a Tanács eltért a tisztviselők díjazásának és nyugdíjának a személyzeti szabályzat XI. melléklete 3. cikke alapján történő kiigazításáról szóló rendeletre vonatkozó bizottsági javaslattól, noha e cikk kötelező erejű rendelkezéseiből kitűnik, hogy az említett díjazás és nyugdíj kiigazítása automatikus eljárással történik, amelynek keretében a Tanácsnak nincs mérlegelési mozgástere. A fent hivatkozott rendelkezés kötelezővé teszi a Tanács számára a Bizottság javaslatának az adott év december 31-e előtt történő elfogadását. A felperes szerint a Tanácsnak nem volt felhatalmazása arra, hogy kivonja magát e kötelezettség alól azzal az indokkal, hogy szerinte a Bizottságnak a XI. melléklet 10. cikke alapján javaslatot kellett volna elé terjesztenie. Mindenesetre a 10. cikk alkalmazásához szükséges anyagi feltételek nem teljesültek 2011-ben, amint az egyébiránt ki is derül a Bizottság által a Tanácsnak saját kérelmére benyújtott két gazdasági jelentésből. A Tanács, mivel a saját kezdeményezésére fogadta el a 2011/866/EU határozatot (1) a személyzeti szabályzat XI. mellékletének 10. cikke alapján, megsértette az előírt intézményi feltételeket.
   A Bizottság azt is felrója a Tanácsnak, hogy megtagadta az említett díjazásra és nyugdíjra alkalmazandó korrekciós együtthatóknak az érintettek különböző alkalmazási helye vagy lakóhelye szerinti kiigazítását. A felperes szerint vitathatatlan, hogy a Tanács „határozata” egyáltalán nem tesz említést e kérdésről, a határozatot alátámasztó indokolás kizárólag a XI. melléklet 10. cikkében szereplő „kivételi klauzulára” hivatkozik. Ennélfogva a Tanács magatartását jogellenes mulasztásnak kell tekinteni.
   
      (1)  Az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2011. július 1-jétől kezdődő hatállyal történő kiigazításáról szóló tanácsi rendeletre vonatkozó bizottsági javaslatról szóló 2011. december 19-i tanácsi határozat (HL L 341., 54. o.).